Geliefde Brakpan-polisieman se vrou sterf ookSonja en Jan Roos. Die egpaar is binne dae van mekaar weens Covid-19 dood. (Foto: Tessa’s Photography/Facebook) Net enkele dae ná die dood van AO Jan Roos, ŉ bekende en geliefde polisiebeampte van Brakpan in Gauteng, het sy vrou, Sonja, ook haar stryd teen Covid-19 verloor. Die 58-jarige Sonja is Maandag in die N17-hospitaal in Springs dood nadat sy die afgelope ruk daar behandel is. Maroela Media het vroeër berig ŉ roerende huldeblyk is Donderdagaand aan Jan, die bevelvoerder van die teenkapingstaakspan by die Brakpan-polisie, gebring. Honderde mense het in hul voertuie deur die strate van Brakpan gery in ŉ laaste eerbetoon. Hulle is daarna na die hospitaal waar Sonja vir die koronavirus behandel is en het buite die hospitaal vir haar gebid. Sonja was ook jare lank ŉ toegewyde polisiebeampte by die Brakpan-polisie en het sowat drie jaar gelede afgetree. Sy was deesdae “voltyds ouma” vir die egpaar se kleinkinders. Jan en Sonja laat hul kinders, Neil, Danielle, Alison en Julian, asook hul gesinne agter. “Die son het gesak op twee wonderlike en toegewyde polisiebeamptes,” het ŉ huldeblyk op Facebook aan die egpaar gelui. “Rus in vrede, Sonja, jy is nou by Jan. Julle was van onskatbare waarde vir ons dorp. Mag julle in die skuiling van die Almagtige rus. Ons innige simpatie met hul familie, vriende en kollegas en al ons inwoners van Brakpan. “Jul skoene sal nie maklik gevul word nie,” het nog ŉ boodskap gelui. Mass Ride vir Jan en Sonja Roos. Die SAP en Brakpan het twee wonderlike mense verloor. Niemand Sal julle skoene Kan vol… Posted by Magda De Beer Kruger on Monday, July 26, 2021